# การเตรียมตัวให้พร้อมสำหรับการเริ่มต้นเข้าโรงเรียน

การเริ่มต้นเข้าโรงเรียนเป็นการเปลี่ยนแปลงครั้งใหญ่สำหรับเด็กและครอบครัว การทำความคุ้นเคยกับผู้คน สถานที่ และกิจวัตรใหม่ ๆ อาจเป็นเรื่องที่น่าตื่นเต้น – และท้าทาย มีหลายอย่างที่คุณสามารถทำได้เพื่อช่วยให้บุตรหลานเริ่มต้นเข้าโรงเรียนได้อย่างราบรื่น

## การเริ่มต้นที่ดีในการเข้าโรงเรียนคืออะไร?

ครอบครัวและผู้ดูแลเป็นคุณครูคนแรกของเด็ก ๆ สิ่งที่คุณทำที่บ้านกับบุตรหลานจะช่วยให้พวกเขาเรียนรู้และพัฒนาและเตรียมความพร้อมให้พวกเขาสำหรับการเข้าโรงเรียน วิธีที่ดีที่สุดในการสนับสนุนการเรียนรู้และพัฒนาการของบุตรหลานคือผ่าน **การเล่น**

การเริ่มต้นที่ดีในการเข้าโรงเรียนจะช่วยให้เด็ก ๆ เรียนรู้ได้ดีและรู้สึกมีความสุขมากขึ้น และเมื่อเด็ก ๆ มีความสุขที่โรงเรียน พวกเขาจะต้องการเรียนรู้ต่อ ๆ ไป โรงเรียนจะพยายามอย่างเต็มที่เพื่อตอบสนองความต้องการส่วนบุคคลของบุตรหลาน โดยจะให้ความช่วยเหลือเพิ่มเติมหากจำเป็น คุณยังสามารถช่วยเหลือบุตรหลานด้วยการทำสิ่งต่าง ๆ ที่ช่วยให้พวกเขาปรับตัวที่โรงเรียนและรู้สึกปลอดภัย มีความมั่นใจ และเชื่อมโยงกับผู้อื่น

## การเล่นและการเรียนรู้ที่บ้าน

การเล่นเป็นวิธีที่ดีที่สุดที่จะช่วยให้บุตรหลานเรียนรู้ การเล่นช่วยพัฒนาทักษะทางคณิตศาสตร์ไปตลอดชีวิต เช่น การนับ การคัดแยก การจัดกลุ่ม และการจัดขนาด การเล่นช่วยให้บุตรหลานค้นพบธรรมชาติและวิทยาศาสตร์ และช่วยให้พวกเขามีความคิดสร้างสรรค์ เมื่อบุตรหลานของคุณเล่น พวกเขายังได้เรียนรู้เกี่ยวกับอารมณ์และพัฒนาทักษะด้านภาษาและการรู้หนังสือไปด้วย ต่อไปนี้คือบางสิ่งที่คุณสามารถทำได้ที่บ้าน

* **กิจกรรมประจำวัน** เด็ก ๆ เรียนรู้ผ่านกิจกรรมประจำวัน เช่น การทำอาหาร การช่วยจัดและเก็บโต๊ะ การคัดแยกเสื้อผ้าเพื่อนำไปซัก การเก็บเสื้อผ้าและของเล่นให้เข้าที่ และการดูแลต้นไม้และสัตว์เลี้ยง คุณสามารถช่วยบุตรหลานให้เรียนรู้โดยการตั้งคำถาม เช่น ‘*เราต้องใช้แป้งกี่ถ้วย?*’ หรือ ‘*หนูหาถุงเท้าที่จับคู่กันได้ไหม?*’
* **เกมต่าง ๆ** การเล่นเกมง่าย ๆ เช่น UNO, Snap, Memory, I Spy และ Hide and Seek ช่วยให้บุตรหลานเรียนรู้และสอนพวกเขาเกี่ยวกับการผลัดกันเล่น
* **ชุดตัวต่อ** การเล่นด้วยชุดตัวต่อ เช่น ตัวต่อเลโก้ บล็อคไม้ หรือกล่องกระดาษแข็ง ช่วยพัฒนาทักษะการเคลื่อนไหวกล้ามเนื้อมัดเล็ก และช่วยให้บุตรหลานเป็นคนมีความคิดสร้างสรรค์และแก้ปัญหาได้
* **ศิลปะและงานฝีมือ** กิจกรรมศิลปะและงานฝีมือยังส่งเสริมความคิดสร้างสรรค์และสร้างทักษะการเคลื่อนไหวกล้ามเนื้อมัดเล็ก และทักษะในการแก้ปัญหา
* **เล่นแต่งตัว**การเล่นแต่งตัวด้วยเสื้อผ้าเก่าและแสร้งเป็นตัวละครต่าง ๆ ช่วยสร้างความคิดสร้างสรรค์และทักษะทางภาษา
* **ดนตรี การเล่าเรื่อง และการเต้นรำ** การอ่าน การเล่าเรื่อง การฟังและการเต้นไปกับเสียงเพลงและการเล่น 'ล่าขุมทรัพย์' เพื่อค้นหาสิ่งของต่าง ๆ ในบ้านหรือในสวน ล้วนช่วยสร้างทักษะทางภาษาให้กับบุตรหลานได้
* **การเล่นนอกบ้าน** การเดิน การปีนป่าย การขี่จักรยานหรือสกู๊ตเตอร์ การไปสนามเด็กเล่น การสร้างบ้านจำลอง การขว้างและรับลูกบอล การตีลูกบอลนุ่ม ๆ ด้วยไม้เทนนิสหรือไม้คริกเก็ตแบบนุ่ม การขุดดินและโคลน - สิ่งเหล่านี้ ล้วนช่วยให้บุตรหลานเรียนรู้ และมีพัฒนาการ
* **การตรวจสอบและถามคำถาม** เมื่อบุตรหลานของคุณกำลังเล่น ให้ตั้งคำถาม เช่น *'หนูจะอธิบายให้ฟังได้ไหม?*' *'พ่อ/แม่สงสัยว่าจะเกิดอะไรขึ้นถ้า...?*' *'หนูจะตอบคำถามนั้นได้อย่างไร...?'*
* **กิจวัตร** การทำสิ่งต่าง ๆ ในเวลาเดียวกันในแต่ละวันจะช่วยให้บุตรหลานคาดได้ว่ามีอะไรเกิดขึ้นบ้างและช่วยให้สามารถจัดการกับความรู้สึกของพวกเขาได้ กิจวัตรช่วยให้เด็ก ๆ รับมือกับเรื่องที่โรงเรียนได้ สิ่งสำคัญอย่างยิ่งคือต้องมีกิจวัตรก่อนนอน เช่น ทานอาหารเย็นและอาบน้ำ ใส่ชุดนอน แปรงฟัน อ่านหนังสือ แล้วเข้านอน

## ทำให้โรงเรียนเป็นสถานที่ที่คุ้นเคย

การ 'เตรียมความพร้อมสำหรับโรงเรียน' ไม่ได้เกี่ยวกับการเรียนรู้ทางวิชาการ แต่เกี่ยวกับการทำความเข้าใจว่า การไปโรงเรียนจะเป็นอย่างไรและการมีความคาดหวังในเชิงบวกต่อโรงเรียน ต่อไปนี้คือสิ่งที่คุณสามารถทำได้เพื่อช่วยบุตรหลานของคุณ

* ไปเข้าร่วมฟังคำแนะนำเพื่อการเปลี่ยนผ่านหลักสูตรที่นำเสนอโดยโรงเรียนอนุบาลหรือโรงเรียนของบุตรหลาน
* ฝึกการเดินทางไปโรงเรียนและกลับจากโรงเรียน
* ให้บุตรหลานของคุณเล่นกับเด็กคนอื่น ๆ ที่จะเข้าโรงเรียนเดียวกัน
* ส่งเสริมความเป็นอิสระโดยการสอนบุตรหลานให้รู้จักสวมใส่เสื้อผ้า ไปเข้าห้องน้ำ ล้างมือ การทาครีมกันแดดเอง รวมถึงจัดกระเป๋าและสะพายกระเป๋านักเรียนด้วยตัวเอง
* พูดคุยเกี่ยวกับการเริ่มต้นเข้าโรงเรียน สร้างความตื่นเต้นให้บุตรหลานเกี่ยวกับโรงเรียนและพูดคุยเกี่ยวกับความกังวลที่พวกเขามี
* อ่านหนังสือหรือเล่าเรื่องราวเกี่ยวกับการเริ่มต้นเข้าโรงเรียน
* พูดคุยและฝึกฝนกิจกรรมที่จะทำหลังเลิกเรียน
* เตรียมตัวให้พร้อมสำหรับการไปรับไปส่งโดยตรวจสอบเวลาเริ่มเข้าเรียนและเวลาเลิกเรียน และค้นหาจุดนัดพบในการส่งและรับตัวบุตรหลาน
* เริ่มใช้ชื่อของคุณครู หากทำได้

## โรงเรียนอนุบาลของบุตรหลานจะช่วยได้อย่างไร

โรงเรียนอนุบาลยังช่วยให้เด็ก ๆ เตรียมความพร้อมในการเริ่มต้นเข้าโรงเรียน ที่โรงเรียนอนุบาล เด็ก ๆ จะพัฒนาทักษะผ่านการเล่น การทำงานร่วมกับผู้อื่น และการทำความรู้จักกับเพื่อนใหม่

คุณครูอนุบาลของบุตรหลานจะช่วยให้พวกเขาย้ายจากชั้นอนุบาลไปสู่ระดับโรงเรียนโดยการเขียน**คำชี้แจงการเรียนรู้และการพัฒนาในช่วงการเปลี่ยนผ่าน (คำชี้แจงช่วงการเปลี่ยนผ่าน) (Transition Learning and Development Statement (Transition Statement))** คำชี้แจงช่วงการเปลี่ยนผ่านนี้ จะมอบให้กับโรงเรียนในอนาคตของบุตรหลาน โดยจะอธิบายถึงความสามารถ จุดแข็ง และความสนใจของบุตรหลานและวิธีที่พวกเขาเรียนรู้ได้ดีที่สุด โรงเรียนอนุบาลจะขอให้คุณช่วยกรอกคำชี้แจงช่วงการเปลี่ยนผ่านของบุตรหลาน และพวกเขาก็ยังสามารถแบ่งปันความคิดและความรู้สึกของพวกเขาได้

สำหรับข้อมูลเพิ่มเติมเกี่ยวกับคำชี้แจงช่วงการเปลี่ยนผ่าน โปรดไปที่เว็บไซต์ของกระทรวงฯ (ดูด้านล่าง)

## ข้อมูลเพิ่มเติม

* [คำแนะนำสำหรับการเริ่มต้นเข้าโรงเรียน (education.vic.gov.au)](https://www.education.vic.gov.au/parents/going-to-school/Pages/tips-starting-school.aspx)
* [การย้ายจากชั้นอนุบาลไปสู่ระดับโรงเรียน (education.vic.gov.au)](https://www.education.vic.gov.au/parents/learning/Pages/moving-to-school.aspx)
* [วิธีการเลือกโรงเรียนและการสมัครเรียน (education.vic.gov.au)](https://www.education.vic.gov.au/parents/going-to-school/Pages/choose-enrol-school.aspx)
* [การเริ่มต้นเข้าโรงเรียน - การเตรียมตัวให้บุตรหลาน | เครือข่ายสำหรับผู้เลี้ยงดูลูก (Raising Children Network)](https://raisingchildren.net.au/school-age/school-learning/school-choosing-starting-moving/starting-school)
* [การเริ่มต้นที่ดีในการไปโรงเรียน - Better Health Channel](https://www.betterhealth.vic.gov.au/campaigns/a-healthy-start-to-school)
* [แหล่งความรู้สำหรับครอบครัวเรื่องการเปลี่ยนผ่านเข้าสู่ระดับโรงเรียน (education.vic.gov.au)](https://www.education.vic.gov.au/childhood/professionals/learning/Pages/family.aspx#link87)